Il‐Kunsill ta' Stabbilizzazzjoni u ta' Assoċjazzjoni (Kunsill SA) UE‐Serbja kellu r-raba' laqgħa tiegħu fis-16 ta' Novembru 2017. Din il-laqgħa kienet ippreseduta minn Federica Mogherini, Rappreżentant Għoli tal-UE għall-Affarijiet Barranin u l-Politika ta' Sigurtà Is-Sinjura Ana Brnabic, Prim Ministru tas-Serbja, mexxiet id-delegazzjoni Serba. Is-Sur Johannes Hahn, il-Kummissarju responsabbli għall-Politika Ewropea tal-Viċinat u n-Negozjati għat-Tkabbir, irrappreżenta lill-Kummissjoni Ewropea. Il‐laqgħa tal‐Kunsill SA pprovdiet opportunità f'waqtha biex jiġi eżaminat il-progress tas-Serbja fit-tħejjijiet tagħha għall-adeżjoni u biex jitqiesu l-prijoritajiet għal aktar ħidma fil-qafas tal-Ftehim ta' Stabbilizzazzjoni u ta' Assoċjazzjoni. Il-Kunsill SA tenna l-impenn tiegħu għall-perspettiva Ewropea tas-Serbja, li teħtieġ appoġġ pubbliku aħjar permezz ta' komunikazzjoni mtejba u kkalibrata dwar il-benefiċċji u l-obbligi tat-tkabbir. Huwa laqa' l-impenn tas-Serbja għall-kooperazzjoni reġjonali, il-passi meħuda mis-Serbja biex timplimenta l-pjanijiet ta' azzjoni tagħha dwar il-kapitoli 23 u 24 dwar l-istat tad-dritt kif ukoll il-progress tas-Serbja fid-djalogu ffaċilitat mill-UE bejn Belgrad u Pristina, li ppermetta l-ftuħ ta' għadd ta' kapitoli ta' negozjar mill-aħħar Kunsill SA 'l hawn, biex b'hekk infetħu b'kollox għaxar kapitoli, li tnejn minnhom ingħalqu proviżorjament. Il-Kunsill SA ħeġġeġ lis-Serbja biex tintensifika l-isforzi għal riforma u tiffoka fuq l-implimentazzjoni effettiva u l-monitoraġġ tar-riformi fl-oqsma tal-istat tad-dritt, id-drittijiet fundamentali, l-indipendenza tal-istituzzjonijiet demokratiċi, l-amministrazzjoni pubblika, kif ukoll fl-iżvilupp ta' ekonomija tas-suq li tiffunzjona u fit-titjib tal-ambjent tan-negozju. Il-Kunsill SA tenna l-importanza li s-Serbja tissodisfa f'waqthom l-impenji li ħadet fil-pjan ta' azzjoni tagħha għall-kapitoli 23 u 24. Il-Kunsill SA ħa nota tal-organizzazzjoni tal-elezzjoni Presidenzjali fis-Serbja fit-2 ta' April 2017 u jistenna bil-ħerqa li taħt il-gvern il-ġdid tkompli l-ħidma għall-mira strateġika tas-Serbja ta' sħubija fl-UE. Il-Kunsill SA nnota wkoll li, skont l-uffiċċju tal-OSKE għall-istituzzjonijiet demokratiċi u d-drittijiet tal-bniedem (OSKE/ODHIR), l-elezzjoni tat lill-eletturi għażla ġenwina ta' kandidati, li setgħu jagħmlu l-kampanja tagħhom b'mod liberu, u li l-qafas legali jwassal għat-tmexxija ta' elezzjonijiet demokratiċi. Il-Kunsill SA stqarr li jistenna li s-Serbja tindirizza r-rakkomandazzjonijiet kollha tal-OSKE/ODIHR. Fir-rigward tad-djalogu ffaċilitat mill-UE, il-Kunsill SA ssottolinja l-ħtieġa li Belgrad u Pristina jaħdmu flimkien lejn fażi ġdida ta' djalogu ffaċilitat mill-UE għal normalizzazzjoni komprensiva. Il-ftehimiet ta' djalogu kollha diġà maqbula jeħtieġ li jiġu implimentati mingħajr aktar dewmien. Il-Kunsill SA ħa nota pożittiva tad-djalogu intern li nbeda reċentement dwar il-Kosovo* u jistenna li dan ser iwassal għal progress fil-proċess ta' normalizzazzjoni. Il-Kunsill SA laqa' l-parteċipazzjoni tas-Serbja fil-missjonijiet u l-operazzjonijiet tal-Politika ta' Sigurtà u ta' Difiża Komuni, u fir-roster tal-gruppi tattiċi tal-UE. Il-Kunsill SA tenna l-appell tiegħu lis-Serbja biex tallinja ruħha progressivament mal-Politika Estera u ta' Sigurtà Komuni fil-perijodu li jwassal għall-adeżjoni. Il-Kunsill SA tenna l-appell tiegħu lis-Serbja biex tikkonkludi b'suċċess ir-rieżami tal-istrateġiji nazzjonali ta' sigurtà u ta' difiża tagħha tal-2009 bħala kwistjoni ta' prijorità. Il-Kunsill SA faħħar lis-Serbja għall-isforzi tagħha fl-indirizzar tal-kriżi tal-migrazzjoni u tar-refuġjati u laqa' d-determinazzjoni tas-Serbja li tiġġieled it-terroriżmu u r-radikalizzazzjoni. Il-Kunsill fakkar li l-kooperazzjoni reġjonali u r-relazzjonijiet tajba mal-ġirien kienu elementi essenzjali tat-tkabbir u tal-proċessi ta' Stabbilizzazzjoni u Assoċjazzjoni, u li jikkontribwixxu għall-istabbiltà, ir-rikonċiljazzjoni u klima li twassal għall-indirizzar tal-kwistjonijiet bilaterali miftuħa u l-wirt tal-passat. Il-Kunsill SA nnota b'sodisfazzjon l-impenn kostruttiv tas-Serbja f'għadd ta' inizjattivi ta' kooperazzjoni reġjonali fix-Xlokk tal-Ewropa u ħeġġeġ lis-Serbja biex tkompli l-isforzi sostnuti biex jissaħħu r-relazzjonijiet tajba mal-ġirien. Il-Kunsill SA stenna b'interess il-passi li jmiss fin-negozjati u fakkar li l-progress tas-Serbja fir-rigward tal-kapitoli 23 u 24 dwar l-istat tad-dritt u fil-proċess ta' normalizzazzjoni tar-relazzjonijiet mal-Kosovo taħt il-kapitolu 35 jibqgħu essenzjali għall-pass ġenerali fil-proċess ta' negozjar, f'konformità mal-qafas ta' negozjar. Il-Kunsill SA kellu wkoll skambju ta' fehmiet dwar l-iżviluppi fil-Balkani tal-Punent. * Din id-deżinjazzjoni hija mingħajr preġudizzju għall-pożizzjonijiet dwar l-istatus, u hija konformi mal-UNSCR 1244/99 u l-Opinjoni tal-QIĠ dwar id-dikjarazzjoni tal-indipendenza tal-Kosovo.